Dagga en kuns vir R224 000 gekoop | Netwerk24
Deur Werner Wippenaar 12 Junie 2021 07:02
Die Nifty, soos sommige daar na verwys, oftewel nie-tasbare-bewysstukke (NFT), blyk een van 2021 se gewildste bates te wees.
'n Suid-Afrikaner het 20 daggasade vir R224 000 gekoop – darem met 'n kunswerk daarmee saam.Foto: Unsplash
Maar dit het onlangs 'n interessante wending geneem toe 'n Suid-Afrikaner R224 000 uit sy kriptobeursie gehaal vir NFT-kuns – en 20 skaars daggasade, volgens Business Insider.
Daar word alom verwag dat Suid-Afrika se daggabedryf sal floreer sodra wetgewing oor die verbouing daarvan verslap, veral soos kannabidiol-gesondheidsprodukte gewilder word.
Wat is 'n NFT?
'n Nie-tasbare-bewysstuk (NFT) is 'n veilige digitale lêer waar die eienaarskap deur middel van blokkettingtegnolgie geverifieer word.
Enige digitale kuns – insluitend beelde, videospeletjies en musiek – kan verpak en as NFT's verkoop word.
Dit is onmoontlik om 'n NFT te vervals. Dit kan dien as 'n kunstenaar se handtekening en bevestig die identiteit en eienaarskap van die onderliggende digitale voorwerp.
Momint het onlangs Suid-Afrika se eie markplek vir die koop en verkoop van NFT's geword.
Die voormalige Springbok-rugbyspeler Byan Habana was een van die eerste sterre wat op dié platform digitale kuns vir R150 000 verkoop het.
LEES OOK: NFT's: Habana, The Kiffness benut dié tendens
Volgens Bussines Insider oorvleuel die plaaslike belangstelling in NFT-veilings toevallig met die belangstelling in dagga.
Vandaar die onlangse verkryging deur Matt Benas van 20 sade van die Gage Green Group.
"Ek stel nou al sowat 20 jaar in dagga belang," het Benas aan Business Insider gesê.
"Daar is 'n wêreldwye persepsie dat Gage se sade besonders is en ek ken hulle al lank. Ek is ook baie geïnteresseerd in kriptogeldeenhede en blokkettingtegnologie en het gedink dat dié NFT-veiling vir my gemaak is."
Benas, is 'n sakeman en ook 'n ywerige daggakweker.
GGG is 'n Amerikaanse firma wat spesialiseer in die kweek van sade met unieke genetiese eienskappe.
Benas beskou dit as 'n belangrike belegging in die daggabedryf in Suid-Afrika.
Meer oor: Kriptogeld | Nft | Kannabidiol | Hennep | Blokketting | Kbd | Kannabis | Dagga-Olie | Tegnologie | Cbd | Dagga